《闻梁彦国别筑西山赋此寄怀四首 其二》
明代·区益

美人心迹素，俨若庞德俦。本具岩壑姿，复耽鹿豕游。

乘轩蹑冈陇，意气薄林丘。膏壤一以开，耒耜日相求。

有时耕云毕，倚岫思夷犹。荒秽追前昔，清平感此秋。

藏书大壑中，应为再来谋。长揖谢耕者，挟策上皇州。

作者简介：广东高明人，字叔谦。少聪颖，博览群籍。嘉靖十九年举人，授都昌县知县。能恤民礼士，约束吏胥严而失使者欢。改知泰顺。募士击倭寇取胜，以功迁庆远府同知，补温州府。后因忤当道，归。有《阮溪草堂集》。